Kun pääministeriä ja Yleä koskeva kohu oli vellonut pari päivää, kansanedustaja Antero Vartia (vihr) huolestui. Hän huolestui pääministeristä.

Olenko ainut, joka on sitä mieltä, että Juha Sipilää lyödään tässä Yle-keskustelussa tarpeettoman kovaa? — Antero Vartia (@anterovartia) 30. marraskuuta 2016

”Olenko ainut, joka on sitä mieltä, että Juha Sipilää lyödään tässä Yle-keskustelussa tarpeettoman kovaa?” Vartia kysyi Twitterissä ja sai pian vastauksen: hän ei ole ainut.

Tviitistä tykkäsi 500 ihmistä, lähes 100 uudelleentviittasi ja Elinkeinoelämän tutkimuslaitoksen johtaja Mika Maliranta komppasi: ”Tämä alkaa muistuttaa koulukiusaamista. Yhä useampi rohkaistuu ja innostuu mukaan muiden mukana.”

Toimittajat, koulukiusaajat. Heittelevät ringissä Juhan Terrafame-pipoa. Pääministeri on ringin keskellä avuton. Hän voi vain anella.

”Pitäkää lapseni ja kaukaiset sukulaiset ulkona tästä!”

Atte, tee jotain!

Onneksi on kivojakin toimittajia. ”Eräs yleläinen” esimerkiksi. ”Eräs yleläinen” katsoo Eduskunta-näytelmää ja tunnistaa: vihapuhetta. Ohjaaja Susanna Kuparinen vihapuhuu pääministerin vaimosta. Susanna Kuparinen lyö kovaa Minna-Maariaa ja istuu heti perään Pressiklubi-ohjelman jakkaralle.

Atte, tee jotain!

Atte on moderni johtaja. Hän ei johda käskyin, ei kielloin. Atte johtaa informaatiolla, saattamalla asioita alaistensa tietoon. Esimerkiksi Pressiklubia juontavalle Ruben Stillerille on tarpeen tiedottaa ”erään yleläisen” teatterikokemuksesta. Ja: jos puhe Terrafamesta ja Sipilästä ei lopu, työt loppuvat.

Toimittaja Salla Vuorikoskelle tiedoksi: pääministerin sähköpostiraivareista ei pidä tehdä juttua. Päätoimittajan täytyy nimittäin varmistaa, etteivät asiat saa liian suuria mittasuhteita. Päätoimittaja on vastuussa suurista linjoista.

Tosin joskus pitää puuttua pienempiinkin yksityiskohtiin. Tiedoksi toimittaja Susanne Päivärinnalle: A-studiossa ei saa mainita, että pääministeri on perunut ennalta sovitun haastattelun suutuspäissään.

Tällaisista Ylen sisäisistä asioista muut toimittajat sitten kirjoittavat – kiusaavat?

Aten kimpussa ovat Suomen Kuvalehti ja Helsingin Sanomat.

Talouselämän toimittaja (niitä kivoja toimittajia!) Matti Virtaselle tulee paha mieli. Hän epäilee Twitterissä: ”HS vainoaa Attea.”

Yhyy.

Kirjoittaja Vappu Kaarenoja on Suomen Kuvalehden toimittaja